Med en EU-hær forstås en hær af soldater fra medlemslandene, som er styret af EU. Sådan en har der aldrig været, og sandsynligheden for, at der kommer en, er lille.
Det skyldes, at ingen medlemslande er interesseret i at miste selvbestemmelse og lade deres tropper agere under en EU-kommando. Igen er en vigtig pointe, at EU-forsvarssamarbejdet er mellemstatsligt, og derfor råder hvert land over deres soldater og har ret til selv at bestemme, hvilke missioner de vil deltage i.
EU-landene er dog enige om, at der inden 2025 skal være en EU-udrykningsstyrke på 5000 soldater, der eksempelvis kan træde til i tilfælde, hvor NATO ikke vil. Eksempelvis hvis der er optræk til uroligheder på Balkan eller i Nordafrika. Også her er det op til Danmark, om vi vil bidrage til styrken og i så fald med hvor mange soldater.